**Crăciunul mă doare**

*Emilia Amariei*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Crăciunul mă doare și nu-i ca odată

Mă ninge pe suflet cu stele și nori

Cărări viscolite, nămeți prin ogradă,

Și-un strop colind străbătându-mi prin pori.

Aud clopoței , vin copiii cu „Steaua”,

Tătuca și mama bănuți zornăind

Și-mi cerne prin gânduri sălbatică, neaua

Prin minte-mi trec sănii și cai tropotind.

Și-mi dau cozonacii afar’ din covată

E jarul încins și cuptoru-ncercat

Zicând „Tatăl nostru” la ușa-i curbată,

Cuvintele mamei prin vreme străbat.

Miroase-a vin fiert peste tot, și-a sarmale

Mă-ntorc să le văd pe cuptor aburind

Dar focul e stins și covețile-s goale

Sunt aburi din vremea trecută venind.

Cu nasul lipit de fereastra visării

Pe moșul cu cerbii din cer îl mai chem,

Chem aștrii sclipind pe întinderea zării

Dar toate se-adună mereu ca-ntr-un ghem.

Se-așterne o pace de cânt și lumină,

Omătul tot crește, secundele trec,

Adorm rătăcind prin povestea divină

În care copil peste timp mă petrec.